《齐天乐 升平嘉宴记恩》
清代·严绳孙

春来罢习昆明战，甲兵洱海初洗。翠叠尧蓂，青眠汉柳，鱼钥千门宵启。

炉薰鹊尾。袅火凤流苏，烛龙垂地。梦入钧天，始知身是玉皇吏。

宸游此时最喜。敕云韶屡舞，鹤羽交醉。百和香浓，三光酒满，拜手逡巡还起。

升平乐事。许殿上赓歌，柏梁新制。带月归迟，六街平似水。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。